ET Euroopa Liidu Teataja C 257/7

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 257/04

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ ” (LIXIAN MA SHAN YAO)

EÜ nr: CN-PDO-0005-0627-16.07.2007

KGT ( X ) KPN ( )

1. Nimetus:

„ ” (Lixian Ma Shan Yao)

2. Liikmesriik või kolmas riik:

Hiina

3. Põllumajandustoote või toidu kirjeldus:

3.1. Toote liik:

Klass 1.6: Puuviljad, köögiviljad ja teraviljad töötlemata ja töödeldud kujul: jamss

3.2. Toote kirjeldus, mida punktis 1 esitatud nimetus tähistab:

Jamsid on perekonda Dioscoreaceae kuuluva Dioscorea batatas Decne mugulad. „Lixian Ma Shan Yao” jamsse kasvatatakse Li maakonnas (Lixian), Hebei provintsis traditsioonilisi viljelustehnikaid kasutades pehmel liivsavisel alluviaalsel pinnasel (chao pinnas), mis on tekkinud pikaajalise erosiooni ja sadenemise tagajärjel. Lisaks värsketele mugulatele kasutatakse toodet „Lixian Ma Shan Yao” ka kuivatatult – jamsiviilud ja jamsilaastud. Toormaterjalina kasutatakse värsket jamssi, mis kooritakse ja viilutatakse käsitsi või mehaaniliselt. Seejärel lastakse viilud õhu käes kuivada või kuivatatakse kuivatis.

Värske toote „Lixian Ma Shan Yao” jaoks kasutatakse sorte: Bangyao, Ziyao ja Xiaobaizui. Nende omadused on järgmised.

1. Bangyao: silindrilised, 35–60 cm pikkused, vähemalt 3,5 cm läbimõõduga mugulad; pikad tihedakiulised juured; õhuke kollakaspruun koor; krõbe valge viljaliha, paks taimeliim; keedetult kergelt magusa ja pehme, kuid aromaatse kirbe maitsega; veesisaldus 75–85 % (kolm kuud pärast korjamist).

2. Ziyao: silindrilised, 50–80 cm pikkused, vähemalt 1,5 cm läbimõõduga mugulad; hõredad, kiulised juured; tumepruun koor, heledal koorel on purpurpunased täpid; kiuline viljaliha, lõikepind valge, kõrge tärklisesisaldus; keedetult meeldiva magusa maitsega; veesisaldus 75–85 % (kolm kuud pärast korjamist).

3. Xiaobaizui: silindrilised, 40–70 cm pikkused, vähemalt 1,6 cm läbimõõduga mugulad; peenekiulised juured; õhuke pähklipruun koor; pehme jahune viljaliha; keedetult meeldiva magusa maitsega; veesisaldus 75–85 % (kolm kuud pärast korjamist).

Kuivatatud toode „Lixian Ma Shan Yao” hõlmab nii jamsiviile kui ka jamsilaaste.

1. Jamsiviilud: valmistatud värskest, kooritud ja kuivatatud jamsist; peaaegu silindrilise kujuga, siledad, ühtlase suurusega; kollakasvalged, krõbedad, veesisaldus 6–8 %.

2. Jamsilaastud: valmistatud jamsiviiludest, viilutatud, 0,25–0,4 cm paksused, samasuguste maitseomadustega nagu jamsiviilud.

3.3. Toorained:

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

—

3.6. Erieeskirjad viilutamise, riivimise, pakendamise jm kohta:

1. Töötlemine, sealhulgas viilutamine, peenestamine ja pakendamine, peab toimuma päritolukohas.

2. Pakendamine

1. Tootepakendid, nt plastkarbid või kartongist karbid, peavad olema kujundatud vastavalt toote suurusele ja valmistatud ühtse spetsifikatsiooni järgi. Pakendid peavad olema ühesuurused, puhtad, kuivad, kindlad, õhku läbilaskvad, hea välimusega, saasteosakeste ja lõhnavaba. Pakend ei tohi sisaldada teravaid osakesi, putukaid, prahti jne. Kartongist karpe tuleb säilitada kuivas kohas ilma eralduskihita ning plastkarpe vastava spetsifikaadi kohaselt.

2. Tooted pakendatakse vastavalt spetsifikatsioonile ning pakendatud tooted, millel on ühesugune spetsifikatsioon, moodustavad ühe partii.

3. Iga partii peaks sisaldama standardkaaluga identseid pakke.

3. Transport

Kaup tuleb enne transporti jahutada ning seda tuleks hoida mõõdukal temperatuuril ja niiskustasemel. Kaup peab olema kaitstud pakase, vihma ja otsese päikesevalguse eest ning olema transportimise ajal hästi ventileeritud ja hoitud stabiilsel temperatuuril.

4. Ladustamine

1. Ladustamisviis: vastavalt sordile ja spetsifikatsioonile.

2. Ladustamistemperatuur: 2–4 °C.

3. Niiskuse tase ladustamisel: suhteline õhuniiskus 80–85 %.

4. Ventilatsioon: kui laoruum on kaupa täis, tuleks tagada ühtlane õhuvool.

3.7. Erieeskirjad märgistamise kohta:

Igale pakendile märgitakse toote nimi, kaubaklass, partii number, kaubamärk, geograafilise tähisega toodete puhul vastav märgis, tootja nimi, täpne aadress, tootmiskoht, netokaal ja pakendamise kuupäev jne. Märgisel olev tekst peaks olema selge, täielik ja täpne ning nii hiina kui ka inglise keeles.

4. Geograafilise piirkonna täpne määratlus:

Geograafiline piirkond hõlmab 345 ruutkilomeetri suurust ala Zhulongi jõe ääres, kus asuvad järgmised linnad ja haldusüksused: haldusüksus Qudi ning linnad Liushi, Baoxu, Nanzhuang, Liwu, Guodan ja Baichi.

5. Seos geograafilise piirkonnaga:

5.1. Geograafilise piirkonna eripära:

Toodet „Lixian Ma Shan Yao” on Li geograafilises piirkonnas kasvatatud juba üle 2 000 aasta. See piirkond ulatub Bohai lahe vesikonnast Kesk-Hebei madalikuni Põhja-Hiinas. Pinnavormilt on piirkond tasandik, mille moodustavad alluviaalsed ja deluviaalsed setendid Kvaternaari ajastust. Maapind on kergelt künklik ilma erilise kõrguste vaheta; maapind on kõrgem edelas ja madalam kirdes. Keskmine kõrgus merepinnast on 15,6 m, nõlvad on väga lauged (0,03–0,01 %). Li maakond asub mõõdukalt soojas ja poolkuivas mussoonide idapoolses piirkonnas, mida iseloomustab kontinentaalne mussoonkliima. Aastaajad vahelduvad – kevad on tuuline ja kuiv, suvi vihmane ja soe, sügis selge ja karge ning talv on külm ja kuiv. Valgust, soojust ja niiskust on rohkesti. Tuul puhub enamasti lõunast ja edelast kogu aasta. Muud geograafilised iseärasused on: aasta keskmine külmavaba periood: 176 päeva, aasta keskmine maapinnatemperatuur: 13 °C, keskmine õhutemperatuur: 12,2 °C (kuu maksimumtemperatuur: 26 °C), keskmine päikesetundide arv: 2 628,7 tundi, aasta keskmine päikesekiirgus: 106,9 kcal/cm2, aasta keskmine lumekatte paksus: 23 cm, aasta keskmine sademete hulk: 487,2 mm.

5.2. Toote eripära:

„Lixian Ma Shan Yao” toodetel on jamsisortide seas erakorralised omadused ning need on tuntud eelkõige oma pehme, kuid aromaatse kirbe maitse poolest. Veesisaldus värskes jamsis on 75–85 % (kolm kuud pärast korjamist). Kuivatatud toode „Lixian Ma Shan Yao” on tiheda tekstuuriga, veesisaldus on 6–8 %, valku vähemalt 4,5 % ning suhkrusisaldus kuni 15 %.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel:

1. Looduslikud tegurid

1. Pinnase omadused: Läbi Li maakonna voolab Zhulongi jõgi, mõjutades piirkonna geoloogiat ja pinnast. Li maakond asub setendite piirkonnas Põhja-Hiinas, kus on palju Kvaternaari ajastust pärit mulla setendeid. Iseloomulik on peamiselt liivane, alluviaalne pinnas, mis on tekkinud Zhulongi jõe pidevate üleujutuste tagajärjel. Maakonnas on 37 % haritavast maast liivapinnas. Jamsi kasvatuspiirkonnas on peamiselt liivane, alluviaalne pinnas. Mullakiht on paks ja pehme, hea läbilaskvusega ning jamsikasvatuseks sobiv. Pinnas on enamasti mõõdukalt viljakas. Toitainesisaldus künnikihis: orgaaniline aine 0,78 %, lämmastiku kogusisaldus 0,065 %, fosfori kogusisaldus 0,076 %, Olsen-P 0,9 mg/kg, olemasolevat kaaliumi on 91 mg/kg ja mulla pH-tase on 7,4–8,9. See kõik annab tootele „Lixian Ma Shan Yao” mitmeid kasulikke omadusi, näiteks sümmeetriline kuju, lühike, terav ots, pikad mugulad, hõredad kiulised juured, õhuke ja sile koor. Toote „Lixian Ma Shan Yao” valgusisaldus on suurem kui muudes jamssides.

2. Ilmastikutingimused: Li maakond asub idapoolses mussoonide piirkonnas, kus valitseb soe ja mõõdukas poolkuiv kliima. Külmaperiood on 177 aastat päevas, aasta keskmine sademete hulk on 471 mm, sajab peamiselt juunist augustini ning aasta keskmine aurustumine on 1 837,4 mm. Jamsi kasvuks on piisavalt valgust ja soojust. Ka tänu vee heale kvaliteedile ja sobivale niisutusele on tootel „Lixian Ma Shan Yao” suurepärased omadused, nagu väga head raviomadused, hea maitse, kõrge valgusisaldus, madal suhkrusisaldus, kõrge limasisaldus ja madal niiskusesisaldus.

2. Inimtegurid

Kohalikud jamsikasvatajad kasutavad traditsioonilisi meetodeid, nagu A-kujulised toestikud, kolme- ja neljajalaga toestikud, mis tagavad, et iga jamss saab kasvades piisavalt valgust ja soojust. Tänu soodsale pinnasele, paindlikule niisutusperioodile ja kiirele kuivendamisele on pinnas kasvuperioodil niiske ja haigusvaba.

3. Ajalooline taust

Võrreldes muude jamsisortidega on „Lixian Ma Shan Yao” pehme, kuid aromaatse kirbe maitsega. Just seepärast on toode saanud tuntuks nimega „Ma Shan Yao” ja on tuntud kui kvaliteetne traditsiooniline toode.

Tootel „Lixian Ma Shan Yao” on pikk kohalik ajalugu ja seda on kasvatatud juba iidsetest aegadest saadik. Jamsist räägivad mitmed legendid, jutustused ja luuletused. Näiteks „Kaupmees Fanli peatus linnas Liushi ja kaunis naine Xishi maitses jamssi”, „Hu külas sõi härra Bai haige ja nõrk tütar jamssi ning muutus ilusaks ja terveks õuedaamiks”, „Keiser Qianlong sõitis teel lõunasse läbi Li maakonna ja tema läänimees kirjutas tuntud luuletuse jamsist”.

Viide spetsifikaadi avaldamisele:

— Tagab põllumajanduse peadirektoraat.

(1) ELT L 93, 31.3.2006, lk 12.